**Oravci na medzinárodnom zimnom zraze (MZZT) v Poľsku**

V dňoch 11.-14.februára 2016 sa v malej poľskej obci Miedzygorze uskutočnil už v poradí  IX. Medzinárodný zimný zraz turistov PTTK, KST a KČT, turistických organizácií z Poľska, Čiech a Slovenska. Miedzygorze sa nachádza na poľskej strane horského masívu Králického Snežníka, vzdušnou čiarou len asi 20 km od českého mesta Králiky, kde sa v roku 2014 konal VIII. ročník tejto akcie.

Zraz bol slávnostné zahájený v Bystrzyce Kłodzka vzdialenom od Miezdygorze asi 11 km, kde účastníkov dopravili mimoriadnymi autobusmi. V priestoroch kultúrneho domu ich privítal maskot leva s dvoma chvostmi. Okrem tradičného ceremoniálu nechýbal hudobný program a vystúpenie akrobatov s ohňom.

Počas 4- dňového pobytu na medzinárodnom zimnom zraze sa vydalo približne 200 turistov (z toho vyše 80 zo Slovenska vrátane 13 z Oravy) z Miedzygorze na pripravené prechody či na pešo, bežky alebo na skialpy. Trasy viedli hrebeňom Králickeho Snežníka, medzi rozľahlé lesné komplexy buď hore cez "kamenný most" k Lesienca (868 m.n.m), popod Czarnu Góru k horskej chate a odtiaľ kúsok až na najvyšší vrchol Králicky Snežník s nadmorskou výškou 1425 m.n.m. Odtiaľ bolo možné vidieť na vrcholky masívu Smrekowca (1123 m n.m), Malý Sněžník (1326 m n.m.), Goworka (1320 m n.m.) a Jawor (830 m n.m). V rámci voľného času mohli účastníci zrazu obdivovať malebnú architektúru v alpskom štýle - drevené penzióny z 19. storočia, dokonale začlenené do horskej krajiny. Mohli tiež navštíviť priehradnú nádrž z roku 1907, ktorá slúži ako protipovodňové zariadenie, ďalej vodopád Wilczki, Farský kostol sv. Jozefa (Kościół Św. Józefa) a Filiálny kostol sv. Kríža (Kościół Krzyża Św.).  Niektorí zvolili návštevu [pútnického kostola Panny Márie Snežnej](https://translate.googleusercontent.com/translate_c?depth=1&hl=sk&prev=search&rurl=translate.google.sk&sl=cs&u=https://cs.wikipedia.org/wiki/Kostel_Panny_Marie_Sn%25C4%259B%25C5%25BEn%25C3%25A9_(Mi%25C4%2599dzyg%25C3%25B3rze)&usg=ALkJrhhXqNChNBNzxHk9eSL793aAyW9OOw) asi hodinu cesty od obce na kopci Góra Igliczna.

Na papučovom bále vládla skvelá nálada, ktorá zmazala jazykové bariéry. Hudbu a tanec striedal spev poľských a slovenských ľudových pesničiek.

Na ukončení zrazu odovzdali usporiadatelia štafetu Oščadnici, ktorá bude v roku 2018 organizovať X. jubilejný Medzinárodný zimný zraz turistov PTTK, KST a KČT.

Text: Ing. Danka Števonková, foto: Miroslav Madera